b"\n_START_ARTICLE_\nFr\xc3\xb8slevlejrens Museum\n_START_SECTION_\nUdstillinger\n_START_PARAGRAPH_\nMuseets faste udstilling er i lejrens hovedvagtt\xc3\xa5rn og den tidligere fangebarak H4. Begge bygninger er originale og ejes af Nationalmuseet. Det samlede udstillingsareal i de to bygninger er ca. 900 kvadratmeter. I l\xc3\xb8bet af 1990'erne har Fr\xc3\xb8slevlejrens Museum etapevis gennemf\xc3\xb8rt en fuldst\xc3\xa6ndig nyopstilling af den faste udstilling, s\xc3\xa5ledes at udstillingen belyser alle v\xc3\xa6sentlige facetter af lejrens historie 1944-45._NEWLINE_I hovedvagtt\xc3\xa5rnet fort\xc3\xa6ller udstillingen om den politiske baggrund for Fr\xc3\xb8slevlejrens oprettelse, bygningshistorien, den tyske overv\xc3\xa5gning og forvaltning af lejren samt ikke mindst det danske f\xc3\xa6ngselsv\xc3\xa6sens virke i lejren._NEWLINE_I den tidligere fangebarak belyser udstillingen den daglige fangetilv\xc3\xa6relse i lejren. Udstillingen viser ogs\xc3\xa5 forholdene i de tyske KZ-lejre, som ca. 1.600 Fr\xc3\xb8slevfanger blev deporteret til.\n_START_SECTION_\nNationalt mindesm\xc3\xa6rke\n_START_PARAGRAPH_\nFr\xc3\xb8slevlejren er en af Europas bedst bevarede tyske fangelejre fra 2. verdenskrig, og fangeomr\xc3\xa5det har i dag status som nationalt mindesm\xc3\xa6rke._NEWLINE_Tanken om et Fr\xc3\xb8slevlejrens Museum blev f\xc3\xb8dt i 1963 og konkretiseret i 1965 ved et st\xc3\xa6vne for tidligere Fr\xc3\xb8slevfanger._NEWLINE_Fr\xc3\xb8slevlejrens Museum blev derefter oprettet i 1969 p\xc3\xa5 tidligere fangers initiativ. I 1969 kunne man ved en st\xc3\xb8rre h\xc3\xb8jtidelighed i Fr\xc3\xb8slevlejren (Padborglejren) overdrage lejrens hovedvagtt\xc3\xa5rn og en tidligere fangebarak til den danske stat, som p\xc3\xa5tog sig driften af det nyetablerede Fr\xc3\xb8slevlejrens Museum via Nationalmuseet._NEWLINE_I de f\xc3\xb8lgende \xc3\xa5r kunne Fr\xc3\xb8slevlejrens Museum vise fine bes\xc3\xb8gstal p\xc3\xa5 ca. 40-50.000 g\xc3\xa6ster om \xc3\xa5ret._NEWLINE_I 1989 skete der en omorganisering af museet, som nu ogs\xc3\xa5 kom til at omfatte et Dansk R\xc3\xb8de Kors Museum. Udstillingen om Dansk R\xc3\xb8de Kors blev etableret i en renoveret fangebarak. I 1998 oph\xc3\xb8rte samarbejdet imidlertid med Dansk R\xc3\xb8de Kors, og R\xc3\xb8de Kors museet blev nedlagt._NEWLINE_Fr\xc3\xb8slevlejrens Museum er pr. 1. januar 2007 blevet sammenlagt med Nationalmuseet og har f\xc3\xa5et status som en selvst\xc3\xa6ndig enhed."